**ZAPISNIK**

**s godišnje Skupštine Udruge Kulturosfera, koja je održana u ponedjeljak, 14. lipnja 2021. godine**

*Napomena: Zbog pandemije koronavirusa Skupština je održana putem interneta – video linka.*

Skupštine je započela s radom u 9,00 sati.

Skupštini se odazvalo 68 članova, čime je ostvaren kvorum pa je zaključeno kako postoje svi uvjeti za nastavak rada i odlučivanje na Skupštini.

Predsjednik Udruge Kulturosfera, Milivoj Pašiček, predložio je sljedeći dnevni red:

1.Izvješće o aktivnostima udruge u 2020. godini i dijelu 2021. Godine

2. Okvirni Operativni plan za 2022. godinu

3.Financijsko izvješće za 2020. godinu

4.Izvješće Nadzornog odbora

5.Razno

Prijedlog dnevnog reda je prihvaćen jednoglasno.

Ad 1. Prema izvješću predsjednika, udruga je u 2020. godini nastavila uspješno raditi bez obzira na razne teškoće iuzazvane pandemijom koronavirusa. Članovi su dali podršku portalu totalinfo.hr kojem je udruga izdavač i pomogli suradnjom, kao i okupljanjem vanjskih suradnika.

Radilo se i na suradnji s drugim udrugama srodnih aktivnosti, a članovi udruge sudjelovali su online na seminarima s temama kulture i kulturne suradnje. Kao i ranijih godina članovi su sudjelovali s uspjehom na raznim festivalima pjesničke riječi.

Udruga je u suradnji s Udrugom umjetnika „Vjekoslav Majer“ ušla u zajednički projekt izdanja međunarodnog zbornika pjesama o geniju Nikoli Tesli. Natječaj je završio 1. ožujka 2020. a ponajbolje su pjesme odabrane za zbornik. Pjesnici iz Hrvatske i regije, kao i naši građani diljem svijeta poslali su svoje radove. Kvalitetne pjesme koje nisu uspjele ući u zbornik, zasebno će u knjizi objaviti Udruga „Vjekoslav Majer“.

Nakon opsežnih priprema i teškoća s pandemijom koronavirusa, gdje se težilo da bude održana prava promocija pred više ljudi, međunarodni zbornik “Kroz snove do svjetlosti” o Nikoli Tesli je tiskan, ali nažalost bez velike promocije. Promoviran je kratkim susretom, uz program, kod spomenika Nikoli Tesli u Zagrebu. Podsjetimo kako je idejna začetnica projekta svestrana umjetnica Sandra Petrž, glavna urednica zbornika.

Knjiga je izašla u nakladi Udruge umjetnika “Vjekoslav Majer”, za što je zaslužna predsjednica Ljiljana Šiljak, a u suradnji s Udrugom Kulturosfera. Zbornik je uredio novinar i pisac Milivoj Pašiček, ilustrirala Sandra Rubić, a tehnički obradio Ivan Grahovec. Tisak: Studio Moderna d. o. o.

Članovima je prezentirano i kako su uspješno napravljeni projekti za Javni poziv Zagrebačke županije – Mlade nade, Županijska kulturscena i Obrtničke tajne. Za dva od njih – Županijsku kulturscenu i Obrtničke tajne dobijena su i sredstva, po 8.000 kuna u 2020. godini.

Razgovaralo se i o planovima za nove projekte i pokušaje da se njihovom kvalitetom ostvare neka sredstva uz koja će biti moguće još više unaprijediti rad udruge.

Ad. 2. Predsjednik je iznio i okvirni Operativni plan Kulturosfere za 2022. Rečeno je kako je on u natuknicama koje prolaze kroz Skupštinu, a potom će se operativno razrađivati. U planu, u kojem nisu određeni rokovi zbog pandemije, je navedeno:

* Postoje ideje za proširenje djelatnosti udruge pa će se o njima razgovarati i donijeti odluke
* Zbog jačanja udruge valja osmisliti projekte s kojima će se ići na javne pozive i natječaje
* Nakon što je u nekoliko navrata razgovarano, u plan ulaze i projekti u kojima će biti doprinos udruge osobama s invaliditetom. U svezi s tim predloženo je da se osmisli projekt radnog naziva “Slike života – živim život”. Radna grupa radit će na tome.
* Projekt bi trebao tragati i potom predstavljati istaknute pojedince i grupe osoba s invaliditetom koji su postigli izuzetne rezultate baveći se raznim vidovima kulturom i umjetnošću, raznim društvenim aktivnostima, politikom, sportom…
* U širenju svoje djelatnosti, a uz spoznaju kako Hrvatska ima jednu od najviših stopa ljudi u riziku od siromaštva i socijalne isključenosti u EU, prijedlog je radnoj grupi koja će se oformiti da osmisli projekt koji će pomoći borbi protiv svih oblika diskriminacije, posebno kada je riječ o ranjivim skupinama.
* Projekte bi valjalo osmisliti za umirovljenike i djecu s potrebama
* Kako bi se i dalje jačao news portal udruge totalinfo.hr osmislit će se novinarske radionice na teme – kako osobe s invaliditetom i druge ranjive skupine približiti medijima

Ad. 3. Gospođa Jadranka Kusić, koja za udrugu obavlja računovodstvene i knjigovodstvene poslove, pripremila je financijske podatke o poslovanju udruge u 2020. godini. Članovima ih je prezentirao predsjednik Milivoj Pašiček koji je rekao kako se uinatoč svim teškoćama poslovalo pozitivno.

U 2020. godini ostvaren je prihod od 64.412 kuna s viškom prihoda prenesenim iz 2019. godine u iznosu od 15.657 kuna. Rashodi su učinjeni prema Financijskom planu za 2020. godinu u iznosu od 41.395 kuna.

*Napomena: Prilaže se i prilog struke – Bilješke uz financijske izvještaje za 2020. godinu*.

Ad 4. Utvrđeno je kako su se sve aktivnosti djelovanja udruge u 2020. godini odvijale u skladu sa Statutom i pozitivnim zakonima i propisima Hrvatske, te u tom smislu nije bilo nepravilnosti – izvijestila je u ime Nadzornog odbora Marica Šket.

Ad 5. U raspravi su dominirali stavovi članova kako bi nakon što prođu muke oko pandemije valjalo pokrenuti još neke akcije koje bi zainteresirale javnost. Pokazana je želja da se po uzoru na zbornik pjesama o Nikoli Tesli pokrene neki novi natječaj, pa su članovi pozvani da predlože ideje.

Skupština Udruge Kulturosfera završila je u 11,20 sati

 U Zagrebu, 15. lipnja 2021.

Zapisničar: Predsjednik:

Maja Piškorić Milivoj Pašiček